[Foto's] Dieretuin spog met talle nuwe babas | Maroela Media
Die jongste toevoeging tot die dieretuin is 'n bontsebra-merrie wat nou 'n week oud is.
"Die bontsebra word as een van die mees algemene en geografies-wydverspreide van die sebraspesies beskou. Hulle kom in lande voor wat strek van die suide van Ethiopië, deur die ooste van Afrika so ver as Angola en tot die oostelike gedeeltes van Suid-Afrika," het Craig Allenby, woordvoerder van die dieretuin, gesê.
"Alhoewel dit nog 'n nie bedreigde spesie is nie, word dié sebras baie vir sy vleis en vel gejag. Die spesie kompeteer ook met ander vee vir weiding weens boerderye op groot dele van sy natuurlike habitat."
'n Tweeling urial-lammetjies is twee weke gelede gebore. "Urials is 'n subspesie van die wilde skaap en kom natuurlik voor in sentrale gedeeltes van Asië. Wat dié skaap so merkwaardig maak, is dat die mannetjies se horings tot 1 meter in lengte kan strek en spiraalvormig uitwaarts krul. Hulle word as kwesbaar gelys weens 'n afname in die spesie as gevolg van jag, hibridisasie en habitat-agteruitgang," het Allenby gesê. Die dieretuin huisves drie rammetjies en vyf ooitjies. Die tweeling is onderskeidelik 'n rammetjie en 'n ooi.
Die eerste baba wat in Oktober by die dieretuin verwelkom is, is 'n ringstertlemur wat begin Oktober gebore is. "Die soort aap word as bedreig spesie gelys as gevolg van habitatvernietiging en onoordeelkundige jag. Hulle word in die droë woude en bosse van die suidelike en suidwestelike dele van Madagaskar aangetref," het Allenby gesê.
Hy het gesê babatjies word van geboorte af op hul ma's se rug rondgedra en sal van twee weke af self begin kos soek, maar tot 'n ouderdom van twee jaar oud deur sy ma gesoog word.